Companii

Poiectul de Hotărâre de Guvern privind Implementarea Sistemului Informatic Integrat de Evidenţă a Turiştilor (SIET), care monitorizează turiştii din unităţile de cazare din România, a fost pus în dezbatere publică, astfel că, dacă va fi aprobat, autorităţile ar putea ţine evidenţa turiştilor din hotelurile, pensiunile sau motelurile din România.

“Se aprobă implementarea Sistemului Informatic Integrat de Evidenţă a Turiştilor, denumit în continuare SIET, ca instrument electronic al sistemului informaţional pentru turism, având rol de stocare a bazei de date naţionale privind evidenţa structurilor de primire turistice cu funcţiuni de cazare, de evaluarea activităţii turistice şi de furnizare a informaţiilor statistice privind circulaţia turistică în acestea”, se arată în proiectul de act normativ.

Practic, în acest sistem unităţile de cazare vor introduce datele cu caracter personal ale turistului care se cazează, la informaţii având acces Autoritatea Naţională pentru Turism (doar la datele statistice privind numărul de persoane cazate, număr de înnoptări etc), Ministerul Administraţiei şi Internelor, prin structurile Poliţiei Române (la datele personale ale turiştilor). Şi agenţii economici vor avea acces la datele introduse de ei.

„Autoritatea Naţională pentru Turism are acces la datele caracteristice structurilor de primire turistice cu funcţiuni de cazare reprezentate de: tipul, denumirea, categoria de clasificare şi capacitatea de cazarea a acestora, datele de identificare ale operatorilor economici precum şi la datele statistice furnizate de SIET pe care le va pune la dispoziţie Institutului Naţional de Statistică în scopul realizării cercetărilor statistice. Operatorii economici au acces la datele introduse de aceştia pentru fiecare structură de primire turistică cu funcţiuni de cazare pe care le au în administrare. Ministerul Administraţiei şi Internelor, prin structurile Poliţiei Române, are acces în baza unui protocol de colaborare încheiat cu Serviciul de Telecomunicaţii Speciale, la datele cu caracter personal ale persoanelor înregistrate, în scopul realizării activităţii de prevenire, cercetare şi combatere a infracţiunilor, precum şi de menţinere şi asigurare a ordinii publice”, se mai arată în document.